b'\n_START_ARTICLE_\nSamuel Peter\n_START_SECTION_\nAmat\xc3\xb6\xc3\xb6riura\n_START_PARAGRAPH_\nPeter aloitti nyrkkeilyuransa 11-vuotiaana pelattuaan sit\xc3\xa4 ennen jalkapalloa. Amat\xc3\xb6\xc3\xb6riurallaan h\xc3\xa4n voitti Nigerian mestaruuden sek\xc3\xa4 Afrikan aluemestaruuden. H\xc3\xa4n edusti maataan Sydneyn olympialaisissa vuonna 2000, miss\xc3\xa4 h\xc3\xa4visi puoliv\xc3\xa4lieriss\xc3\xa4 Italian Paolo Vidozille. Nuoren nyrkkeilij\xc3\xa4n kyvyt pantiin kuitenkin merkille. Amat\xc3\xb6\xc3\xb6riurallaan h\xc3\xa4nen saldokseen j\xc3\xa4i 18 voittoa ja 2 tappiota.\n_START_SECTION_\nAmmattilaisura\n_START_PARAGRAPH_\nHeti Sydneyn j\xc3\xa4lkeen Peter siirtyi ammattilaiseksi. H\xc3\xa4n teki sopimuksen Ivaylo Gotzevin kanssa ja Andy "Pops" Anderson ryhtyi h\xc3\xa4nen valmentajakseen. Peter teki sopimuksen Duva Boxingin kanssa. Peter tuli heti uransa alussa tunnetuksi kovasta ly\xc3\xb6ntivoimastaan ja voitti valtaosan otteluistaan tyrm\xc3\xa4yksell\xc3\xa4 heti ottelun alkuvaiheissa._NEWLINE_4. joulukuuta 2004 Peter voitti NABF:n raskaansarjan mestaruuden tyrm\xc3\xa4tty\xc3\xa4\xc3\xa4n Jeremy Williamsin vain 27 sekuntia kuluneen toisen er\xc3\xa4n j\xc3\xa4lkeen. Seuraavan vuoden joulukuussa h\xc3\xa4n tyrm\xc3\xa4si Yanqui Diazin ja voitti USBA:n tittelin nimiins\xc3\xa4. Seuraavana kes\xc3\xa4n\xc3\xa4 h\xc3\xa4n voitti nimiins\xc3\xa4 NABA-liiton mestaruuden tyrm\xc3\xa4tty\xc3\xa4\xc3\xa4n Taurus Sykesin toisessa er\xc3\xa4ss\xc3\xa4. Syyskuussa h\xc3\xa4n puolusti NABF-titteli\xc3\xa4\xc3\xa4n Volodymyr Klyt\xc5\xa1koa vastaan ottelussa, joka samalla toimi haastajaotteluna IBF- ja WBO-liittojen maailmanmestaruusotteluun. Klyt\xc5\xa1ko k\xc3\xa4vi ottelun aikana kolmesti kanveesissa, mutta lopulta kamppailu tuomittiin ukrainalaisen voitoksi kaikin tuomari\xc3\xa4\xc3\xa4nin. 15. joulukuuta Peter otteli Robert Hawkinsia vastaan t\xc3\xa4ydet kymmenen er\xc3\xa4\xc3\xa4 puolustaessaan NABA-titteli\xc3\xa4\xc3\xa4n ja voitti ottelun kaikin tuomari\xc3\xa4\xc3\xa4nin. Huhtikuussa h\xc3\xa4n sai NABF-tittelin j\xc3\xa4lleen nimiins\xc3\xa4 tyrm\xc3\xa4tty\xc3\xa4\xc3\xa4n ensimm\xc3\xa4isess\xc3\xa4 er\xc3\xa4ss\xc3\xa4 Julius Longin. Syyskuussa NABF-puolustusottelussa James Toneya vastaan oli panoksena paikka WBC-liiton MM-otteluun. Peter voitti t\xc3\xa4ydet 10 er\xc3\xa4\xc3\xa4 kest\xc3\xa4neen kamppailun tuomarien haja\xc3\xa4\xc3\xa4nip\xc3\xa4\xc3\xa4t\xc3\xb6ksell\xc3\xa4. H\xc3\xa4n kohtasi Toneyn uudelleen heti seuraavan vuoden tammikuussa ja voitti t\xc3\xa4ll\xc3\xa4 kertaa kaikin tuomari\xc3\xa4\xc3\xa4nin. Toneyt\xc3\xa4 vastaan k\xc3\xa4ym\xc3\xa4ss\xc3\xa4\xc3\xa4n uusintaottelussa Peter tuli keh\xc3\xa4\xc3\xa4n 113 kiloisena. Ensimm\xc3\xa4isess\xc3\xa4 er\xc3\xa4ss\xc3\xa4 Peter satutti Toneyta laajakaarisilla oikean k\xc3\xa4den iskuillaan. Toisessa er\xc3\xa4ss\xc3\xa4 Peter iski Toneyn kanveesille ensimm\xc3\xa4ist\xc3\xa4 kertaa yli 10 vuoden aikana. Toneyn horjahtaessa 10 er\xc3\xa4ss\xc3\xa4 Peter imitoi t\xc3\xa4m\xc3\xa4n horjahdusta. Kamppailun lopussa Peter tanssi keh\xc3\xa4ss\xc3\xa4 voittaen kaikin tuomari\xc3\xa4\xc3\xa4nin._NEWLINE_Peterin vastustajaksi MM-otteluun piti alun perin tulla puolustava mestari Oleg Maskajev, joka kuitenkin k\xc3\xa4rsi selk\xc3\xa4vaivoista. Peter otteli Jameel McCline\xc3\xa4 vastaan tilap\xc3\xa4isest\xc3\xa4 WBC:n MM-tittelist\xc3\xa4, jonka voittajan oli m\xc3\xa4\xc3\xa4r\xc3\xa4 kohdata hallitseva mestari Maskajev my\xc3\xb6hemm\xc3\xa4ss\xc3\xa4 vaiheessa. McClinen piti alun perin kohdata MM-ottelussa Volodymyr Klyt\xc5\xa1ko, joka my\xc3\xb6s k\xc3\xa4rsi loukkaantumisista. 6. lokakuuta 2006 New Yorkin Madison Square Gardenilla k\xc3\xa4yty ottelu kesti t\xc3\xa4ydet 12 er\xc3\xa4\xc3\xa4 ja p\xc3\xa4\xc3\xa4ttyi Peterin voittoon kaikin tuomari\xc3\xa4\xc3\xa4nin._NEWLINE_Vihdoin, 8. maaliskuuta 2008, Peter kohtasi Maskajevin varmistaakseen WBC liiton maailmanmestaruutensa. Plaza de Torosissa Meksikon Cancunissa k\xc3\xa4ydyss\xc3\xa4 ottelussa Peter vei voiton nimiins\xc3\xa4 kuudennen er\xc3\xa4n teknisell\xc3\xa4 tyrm\xc3\xa4yksell\xc3\xa4._NEWLINE_Vuoden 2008 maaliskuussa Peter puolusti WBC liiton mestaruuttaan paluun tehnytt\xc3\xa4 ukrainan Vitali Klyt\xc5\xa1koa vastaan. Peterin kulmaus luovutti kamppailun 8 er\xc3\xa4n j\xc3\xa4lkeen. Vuonna 2009 Peter h\xc3\xa4visi Eddie Chambersille t\xc3\xa4ysien erien j\xc3\xa4lkeen tuomari\xc3\xa4\xc3\xa4nin. Vuoden 2010 marraskuussa Peter kohtasi Volodymyr Klyt\xc5\xa1kon toisen kerran urallaan h\xc3\xa4viten tyrm\xc3\xa4yksell\xc3\xa4 ottelun kymmenenness\xc3\xa4 er\xc3\xa4ss\xc3\xa4._NEWLINE_Vuoden 2011 huhtikuussa Peter otteli suomalaista Robert Heleniusta vastaan h\xc3\xa4viten tyrm\xc3\xa4yksell\xc3\xa4 yhdeks\xc3\xa4nness\xc3\xa4 er\xc3\xa4ss\xc3\xa4.\n_START_SECTION_\nMuuta\n_START_PARAGRAPH_\nPeter on hyvin uskovainen mies, joka ei juo eik\xc3\xa4 tupakoi. H\xc3\xa4n asuu Las Vegasissa.'